**Konceptuālā ziņojuma**

**“Jauna augstākās izglītības finansēšanas modeļa ieviešana Latvijā”**

**KOPSAVILKUMS**

Konceptuāls ziņojums „Jauna augstākās izglītības finansēšanas modeļa ieviešana Latvijā” izvirza priekšlikumu jaunam augstākās izglītības finansēšanas modelim, tā ieviešanai, raksturo alternatīvus risinājumus un to paredzamo ietekmi uz augstākās izglītības kvalitāti, konkurētspēju un pieejamību. Konceptuālais ziņojums ir sagatavots saskaņā ar Deklarāciju par Laimdotas Straujumas vadītā Ministru kabineta iecerēto darbību augstākās izglītības starptautiskās konkurētspējas palielināšanai, ieviešot augstākās izglītības finansēšanas modeli, kas balstīts uz studiju un pētniecības kvalitātes novērtējumu.

Konceptuālais ziņojums kā Latvijas attīstības mērķu sasniegšanai piemērotu izvirza *trīs pīlāru* finansēšanas modeli, kas nodrošina augstākās izglītības piedāvājuma salāgošanu ar Latvijas tautsaimniecības attīstības un darba tirgus vajadzībām, kvalitatīvu, pētniecībā balstītu augstākās izglītības saturu un rezultātu pārvaldību augstākās izglītības institūcijās. Ziņojumā pamatots, kāpēc augstākās izglītības kvalitātes uzlabošana un finansēšanas modeļa principiāla maiņa nav iespējama bez būtiska augstākās izglītības finansējuma palielinājuma.

Konceptuālā ziņojuma izstrādē ir nodrošināta augstākās izglītības un pētniecības nozares iesaiste un ir ņemts vērā nozari pārstāvošo institūciju viedoklis. Jaunais finansēšanas modelis neattiecas uz Latvijas Nacionālo aizsardzības akadēmiju, kas tiek finansēta no Aizsardzības ministrijai piešķirtajiem valsts budžeta līdzekļiem. Modelis neattiecas uz Iekšlietu ministrijas sistēmas izglītības iestādēm (koledžām).

Konceptuālajā ziņojumā raksturoti finansēšanas modeļa izstrādei piesaistītās Starptautiskās Rekonstrukcijas un attīstības bankas (Pasaules bankas) izvirzītie scenāriji jauna finansēšanas modeļa ieviešanai un aplūkoti papildus nepieciešamie ieguldījumi no valsts budžeta un Eiropas Savienības struktūrfondu līdzekļiem. Izglītības un zinātnes ministrijas izstrādātā augstākās izglītības finansēšanas modeļa reforma ietver: 1) studiju vietu modeļa plānošanas un īstenošanas optimizāciju; 2) augstskolu stratēģisko specializāciju un sniegumā balstītu finansēšanu; 3) atbalstu izcilībai un inovācijai. Reforma paredz uzsākt otrā pīlāra ieviešanu - sniegumā balstītu augstākās izglītības finansēšanu 2015.gadā, tam paredzot finansējumu 5,5 milj. EUR apmērā 2015.gadā, 6,5 milj. EUR apmērā 2016.gadā, 6,5 milj. EUR apmērā 2017.gadā un nodrošinot tā sadali starp Izglītības un zinātnes ministrijas, Kultūras ministrijas, Veselības ministrijas un Zemkopības ministrijas padotībā esošajām augstākās izglītības institūcijām. Ministrija ir izstrādājusi kritēriju kopu uz zinātniskās darbības rezultatīvajiem rādītājiem balstītai augstskolu un koledžu finansēšanai budžeta apakšprogrammā 03.03.00 *Zinātniskās darbības attīstība augstskolās un koledžās.* Finansējums tiks novirzīts, lai veicinātu cilvēkresursu ataudzi pētniecībā un tehnoloģiju attīstībā, pētniecības internacionalizāciju un starptautisko konkurētspēju, pētniecības sasaisti ar industrijas/nozares vajadzībām. 2015.gadā tiks uzsākta trešā pīlāra finansēšana Eiropas Savienības Kohēzijas politikas fondu 2014. – 2020.gada plānošanas perioda darbības programmas "Izaugsme un nodarbinātība" specifiskā atbalsta mērķa aktivitātēs.

Ņemot vērā pieejamo līdzekļu apjomu augstākajai izglītībai un pētniecībai, kā arī Pasaules bankas rekomendācijas, ministrijas noteiktā augstākās izglītības finansēšanas reformas īstenošanas stratēģija atbilst Zināšanu sabiedrības attīstības scenārijam, nodrošinot mērķtiecīgu finansējuma palielinājumu pētniecībā balstītai augstākajai izglītībai un ieviešot rekomendēto trīs pīlāru modeli. **Jauna finansēšanas modeļa ieviešanai atbilstoši Pasaules bankas izstrādātajam Zināšanu sabiedrības attīstības scenārijam kopējais papildus nepieciešamais valsts budžeta finansējums 2016.gadā sastāda 11 792 000 EUR, 2017.gadā** – **15 251 000 EUR, 2018.gadā** – **18 930 000 EUR.** No minētā Izglītības un zinātnes ministrijai papildus nepieciešamais finansējums budžeta programmas 03.00.00 *Augstākā izglītība* apakšprogrammā 03.01.00 *Augstskolas* 2016.gadā sastāda 2 188 000 EUR, 2017.gadā – 3 353 000 EUR, 2018.gadā – 4 547 000 EUR; apakšprogrammā 03.03.00 *Zinātniskās darbības attīstība augstskolās un koledžās* 2016.gadā – 1 550 000 EUR, 2017.gadā – 2 760 000 EUR, 2018.gadā – 4 150 000 EUR; apakšprogrammā 03.11.00 *Koledžas* 2016.gadā – 455 000 EUR, 2017.gadā – 714 000 EUR, 2018.gadā – 979 000 EUR; budžeta programmas 05.00.00 *Zinātne* apakšprogrammā 05.02.00 *Zinātnes bāzes finansējums* (augstskolām)2016.gadā – 6 080 000 EUR, 2017.gadā – 6 095 000 EUR, 2018.gadā – 6 095 000 EUR. Veselības ministrijai papildus nepieciešamais finansējums budžeta programmas 02.00.00 *Medicīnas izglītība* apakšprogrammā 02.03.00 *Augstākā medicīnas izglītība* (tikai augstākās izglītības finansējums) 2016.gadā sastāda 760 000 EUR, 2017.gadā –1 165 000 EUR, 2018.gadā – 1 580 000 EUR. Zemkopības ministrijai papildus nepieciešamais finansējums budžeta programmas 22.00.00 *Cilvēkresursu attīstība* apakšprogrammā 22.02.00 *Augstākā izglītība* 2016.gadā sastāda 373 000 EUR, 2017.gadā – 572 000 EUR, 2018.gadā – 776 000 EUR. Kultūras ministrijai papildus nepieciešamais finansējums budžeta programmā 20.00.00 *Kultūrizglītība* (tikai augstākās izglītības finansējums) 2016.gadā sastāda 386 000 EUR, 2017.gadā – 592 000 EUR, 2018.gadā – 803 000 EUR.

Papildus nepieciešamais valsts budžeta finansējums noteikts, balstoties uz Pasaules bankas Zināšanu sabiedrības attīstības scenārijā atspoguļoto finansējuma pieauguma dinamiku pirmajā un otrajā pīlārā. Atbilstoši šim scenārijam finansējuma palielinājums Izglītības un zinātnes ministrijas, Veselības ministrijas, Zemkopības ministrijas un Kultūras ministrijas budžeta apakšprogrammās pirmā pīlāra – bāzes finansējuma nodrošināšanai ir modelēts, ņemot vērā šajās budžeta apakšprogrammās piešķirto finansējumu 2015.gadā un to savstarpējo attiecību. Savukārt otrajā pīlārā papildus nepieciešamais snieguma finansējums tiek nodrošināts tikai no Izglītības un zinātnes ministrijas valsts budžeta apakšprogrammas 03.03.00 *Zinātniskās darbības attīstība augstskolās un koledžās,* kuras finansējums tiks sadalīts starp valsts dibinātajām augstākās izglītības institūcijām. Ņemot vērā, ka šis finansējums balstās uz katra gada rezultatīvajiem rādītājiem, tā sadalījuma mainība starp ministriju pakļautībā esošajām augstskolām nav precīzi prognozējama.

Saskaņā ar Ministru kabineta 2012.gada 11.decembra noteikumiem Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamai valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” un pamatojoties uz Ministru kabineta 2015.gada 16.marta rīkojumu Nr.124 “Par likumprojekta "Par vidēja termiņa budžeta ietvaru 2016., 2017. un 2018.gadam" un likumprojektu "Par valsts budžetu 2016.gadam" sagatavošanas grafiku”, kā arī saskaņā ar Ministru kabineta 2015.gada 13.aprīļa ārkārtas sēdes protokola Nr.19 1.§ “Programmas projekts "Latvijas Stabilitātes programma 2015.–2018.gadam"”, 6.punktu, kas nosaka, ka “atbilstoši Likuma par budžetu un finanšu vadību 16.prim panta otrajā daļā noteiktajam un ņemot vērā aktuālākās makroekonomiskās attīstības prognozes, ministrijām un citām centrālajām valsts iestādēm negatavot un neiesniegt priekšlikumus jaunajām politikas iniciatīvām 2016., 2017. un 2018.gadam, izņemot veselības un izglītības jomu saistībā ar strukturālām reformām, kā arī iekšējās un ārējās drošības jomu”, Izglītības un zinātnes ministrija ir iesniegusi jaunās politikas iniciatīvas jauna augstākās izglītības finansēšanas modeļa ieviešanai. **Izglītības un zinātnes ministrijas Jaunās politikas iniciatīvas 2016. – 2018.gadam paredz papildu finansējumu jaunā augstākās izglītības finansēšanas modeļa ieviešanai, proti, papildu zinātnes bāzes finansējumu 1.pīlārā 3 279 087 EUR apmērā ik gadu augstskolās, kuras ir arī zinātniskās institūcijas, nodarbinātā akadēmiskā personāla (profesoru, asociēto profesoru un docentu) pētnieciskā darba nodrošināšanai, un finansējumu 3.pīlārā 2 900 000 EUR apmērā ik gadu jaunu, inovatīvu studiju programmu attīstībai augstskolās un koledžās, primāri Latvijas reģionos.**